钦定古今图书集成/明伦汇编/官常典/第358卷 > 王廷
## 钦定古今图书集成/明伦汇编/官常典/第358卷 > 王廷

按《明外史》本传：“廷字子正，南充人。嘉靖十一年进士。
授户部主事，改御史。疏劾吏部尚书汪𬭎，谪亳州判
官。历苏州知府，有政声。累迁右副都御史，总理河道。
三十九年，转南京户部右侍郎，总督粮储。南京督储，
自成化后皆以都御史领之，至嘉靖二十六年，始命
户部侍郎兼理。及振武营军乱，言者请复旧制，遂以”
副都御史章焕专领，而改廷南京刑部。未上，复改户
部右侍郎兼左佥都御史，总督漕运，巡抚凤阳诸府。
时倭乱未靖，廷建议以江南属镇守总兵官，专驻吴
淞，江北属分守副总兵，专驻狼山，遂为定制。淮安大
饥，与巡按御史朱纲奏留商租饟军，被诏切让。给事
中李邦义因劾廷拘滞吏部尚书严讷为廷辨，始解。
转左侍郎，还理部事。以通州御倭功，加俸二级。迁南
京礼部尚书，召为左都御史。奏行慎选授，重分巡，谨
刑狱，端表率，严检束，《公举劾》六事。隆庆元年六月，京
师雨潦坏庐舍，命廷督御史分行赈恤。会朝觐天下
官，廷请严禁馈遗，酌道里费，以儆官邪，苏民力。帝谒
诸陵，诏廷同英国公张溶居守。中官许义挟刃胁人
财，为巡城御史李学道所笞。群珰伺学道早朝，邀击
之左掖门外。廷上其状，论戍有差。御史齐康为高拱
劾徐阶，廷言：“康怀奸党邪，不重惩无以定国是。”帝为
谪康，谕留阶、拱，遂引疾去。而给事中张齐者，尝行边，
受贾人金。事稍泄，阴求阶子璠居间，璠谢不见。齐恨，
遂摭《康疏》，语复论阶，阶亦引疾去。廷因发齐奸利事，
言齐前奉命赏军宣、大，纳盐商杨四和数千金，为言
恤边商、革馀盐数事，为大学士阶所格。四和抵齐取
贿，踪迹颇露。齐内惭愤，且惧得罪，乃借攻阶为名，冀
以自掩。遂下齐诏狱。刑部尚书毛恺当齐戍，诏释为
民。拱起再相，廷恐其修郄，而恺亦阶所引，遂先后乞
休以避之。拱寻嗾给事中周芸、御史李纯朴讼齐事，
谓廷恺阿阶意，罗织不辜。刑部尚书刘自强覆奏：“齐
所坐无实，廷恺屈法徇私。”诏夺恺职，廷斥为民，宥齐
补通州判官。万历初，齐以不谨罢，恺已前卒。浙江巡
按御史谢廷杰讼恺狷洁有古人风，坐按张齐夺官今齐已黜，足知恺守正。诏复恺官。于是巡抚四川都
御史曾省吾言：“廷守苏州时，人比之赵清献。直节劲
气，始终无改。宜如毛恺例复官。”诏以故官致仕。十六
年给夫廪如制，仍以高年特赐存问。明年卒。谥恭节。